Foto: ixbt.com Xitoyning Lenovo kompaniyasi shaxsiy brendi ostida smartfon ishlab chiqarishni to‘xtatishi mumkin. Bu haqida Gizmochina nashri ma’lum qildi. Manbaga ko‘ra, yaqin orada Lenovo‘da o‘zgarishlar kutilmoqda. Kompaniyaning keyingi modellari Moto brendi ostida ishlab chiqariladi. Avvalgi nomi bilan chiqarilgan so‘nggi qurilma 8 noyabrda Xitoyda taqdim etiladigan P2 modeli bo‘ladi. U bilan bir vaqtda yangi Moto M anonsi bo‘lib o‘tadi. Kompaniyada Lenovo brendi ostida smartfonlar ishlab chiqarilishning to‘xtatilishi rasman tasdiqlanmadi. Taxminlarga ko‘ra, P2 taqdimotida bu haqida ma’lum qilinadi. Manbaga ko‘ra, 2014 yilning yanvarida Lenovo kompaniyasi Google’dan 2,91 milliard dollarga mobil telefonlar ishlab chiqarishga ixtisoslashgan Motorola Mobility bo‘limini sotib olgan. Lenovo bilan tuzilgan bitim shartnomasiga ko‘ra, Amerika internet-kompaniyasi Motorola Mobility patentlarini o‘zida saqlab qoladi.